Zvolenská, Zuzana, ministerka zdravotníctva SR (2014-01-29):
Ďakujem veľmi pekne. Skutočne mi dovoľte a naozaj úprimne, a nielen ako ministerke zdravotníctva, ale aj ako človeku, dokonca aj ako matke, sa poďakovať za to, že sme sa tomu venovali takýmto spôsobom. Naozaj, nielen na výbore, aj tu, pretože napriek tomu, že, a vrátim sa k tomu, daný predpis, ktorý prinášam, je všeobecne záväzným, je odborným, a aj zdôvodním, prečo takto je stavaný a je správny. Tak treba využívať naozaj každú chvíľu, pretože ja súhlasím, najmä s pánom poslancom Kuffom, ktorý to začal, že treba každú chvíľu využívať na to, povedať o tom, že užívanie akýchkoľvek omamných látok je zlé a treba sa mu akýmkoľvek spôsobom vyhýbať a treba skutočne preventívne pôsobiť, kdekoľvek sa len dá. A vážim si to, že napriek tomu, že tento zákon vyzerá ako zákon technický, je v súlade s európskym právom, so všetkým, bol tým otvárateľom a spúšťačom toho, že tu prebehla diskusia a že tu odznelo znova toto posolstvo, ktoré znova opakujem nielen ako ministerka zdravotníctva, ale ako človek, musím len a len podporiť a plne s ním súhlasiť. Zároveň však musím znova zdôrazniť to, čo som povedala a pripravila som sa na to po diskusii v rámci prvého čítania a vysvetľovala som to aj na výbore. Tento register, ktorý my vedieme, jednoznačne je to, sú to látky v zmysle zákona o omamných a psychotropných látkach. Chcem sa ospravedlniť a poďakovať za upozornenie rozporu v rámci predkladacej správy, kde asi niekto vyšpecifikoval, ale skutočne je úplne jedno, či tieto semená my rozoznávame nejako vizuálne, pretože základom je, že omamnou látkou je látka, ktorá vyvoláva návyk, psychickú a fyzickú závislosť ľudí charakterizovanú zmenami správania a so závažnými zdravotnými a psychosociálnymi následkami. V tých semenách, v žiadnom z tých semien nie je nič. Môžete zjesť celé vrece tých semien. Skutočne tam sa nenachádzajú fyzicky tie látky. Z odborného hľadiska, ktoré skutočne už z dohovoru z roku 1961 nie sú. To, čo sa snažíme riešiť, a ja rozumiem koncepcii vlastne toho vystúpenia aj pána Hlinu, aby nevyšlo to, že nejakým spôsobom sa zmení prístup či už vyšetrovacích, policajných alebo celospoločenských zložiek k pestovaniu a požívaniu týchto produktov, pretože prichádza k škodlivosti už v tej fáze, tie semená skutočne v akýchkoľvek vreciach naozaj môžete pojedať, nie je problémom tejto úpravy, ale je dobré, aby sme si naozaj povedali, že nezasahuje. Tak ako som sa stručne snažila povedať, nezasahuje vlastne do akejkoľvek trestnoprávnej úpravy. Zároveň na základe tohto zákona sa nemenia žiadne pravidlá pre pestovanie, povoľovanie. Tento, register skutočne hovorí o tom, že semená, ktoré neobsahujú žiadne škodlivé látky, sú bežne priemyselne využiteľné. A keď to poviem na veľmi jednoduchom prípade, že v prípade, že napríklad v rámci kontroly z verejného zdravia sa, ako bol teraz uvedený príklad, v čokoláde nájdu tieto semená, lebo používajú sa takisto ako semienka ľanové, používajú sa ako dochucovadlá, nie je potrebné, lebo v tejto chvíli by to bolo na základe takéhoto zákona zadržať trebárs celú šaržu čokolády a začať, skončiť ju. Čiže nie je správne, aby v registri, kde sa nachádzajú omamné látky, boli zaradené jednoducho semená alebo teda vôbec produkt, ktorý nijakým spôsobom neovplyvňuje toto správanie a nie sú v ňom. Zároveň rozumiem tomu, že treba skutočne riadne komunikovať, že tu nejde o to, že je tu povolené nejakým spôsobom disponovať a sadiť a vypestovávať tieto omamné látky, ale my túto časť vôbec nezasahujeme, ale máte pravdu, že treba spoločensky o tom hovoriť a že treba jasne zadefinovať, že to neznamená, že sa uvoľňujú nejaké pravidlá pre pestovanie a požívanie omamných látok. Znova opakujem, ale je jasná definícia omamných látok. V tomto produkte sa nič z toho nenachádza, nemá tieto následky a preto naozaj technicky nemá čo hľadať v takomto zozname. Musíme sa venovať problematike tam, kde treba, na báze prevencie, informovanosti, výchovy. Takže rovnako ako sledovanie aj tých nových látok, musím povedať, že informovala som, však nakoniec zástupcovia hygieny boli na výbore, odniesli si odtiaľ poznatok o novej látke, kde už na tom pracujú, skúmajú to. Rozprávali sme sa aj o tom, že na výbore bola vznesená požiadavka v rámci „crazy-shopu“, či nevieme kontrolovať vopred vôbec tie molekuly. Bohužiaľ, to skutočne nejde. To sú technicky náročné, vzhľadom na to, že tieto veci sú označované ako bežné spotrebné veci. V rámci pohybu tovarov by potom hygiena musela skutočne, aj celý sortiment, čo ja viem, mydiel alebo čohokoľvek, potom by musela všetko kontrolovať. Nie je to kapacitne možné, nie je to efektívne, bohužiaľ, z hľadiska toho, čo je veľmi smutné, že výrobcovia týchto látok a prekurzorov sú o dva kroky vždycky viac, modifikujú molekuly a toto je naozaj ten problém, s ktorým sa musíme vysporiadať vrátane nového fenoménu a to možnosti obstarávania si látok prostredníctvom internetu. A máte pravdu, treba v tomto pôsobiť. Ale všeliekom nie je register omamných látok. Ten hovorí o tom, že to, čo je v tomto registri, spôsobuje zmeny správania, je to omamnou látkou. A v semenách žiadnej konopy, nerozlišujúc konopu siatu, indickú alebo akúkoľvek, sa nenachádzajú takéto látky a je možné ich priemyselne normálne priemyselne používať. Ďakujem veľmi pekne.